钦定古今图书集成/明伦汇编/官常典/第577卷 > 张瓒
## 钦定古今图书集成/明伦汇编/官常典/第577卷 > 张瓒

按《明外史》本传：“瓒字宗器，孝感人。正统十三年进士。
授工部主事，迁郎中，历知太原、宁波二府，有善政。成
化初，市舶中官福住贪恣，瓒禁戢其下。住诬瓒于朝，
瓒遂列住罪。住被责，其党多抵法。瓒名震一时，大臣
会荐，迁广东参政，转浙江左布政使。十年冬，以右副
都御史巡抚四川播州。致仕。宣慰杨辉言所属夭坝”
会湾溪诸寨及重安长官司为生苗窃据，请王师进
讨。诏瓒谕还侵地，不服则征之。瓒率兵讨定，请设安
宁宣抚司，即授辉子友为宣抚以镇。诏可，赐敕奖劳。
瓒以母老乞归，至则母已卒。会松茂番寇边，西鄙绎
骚。诏起复视事。先是，佥事林璧言：“松茂曩为大镇，都
御史寇深、侍郎罗绮尝假便宜，专制其地，故有功。今
惟设两参将，以副使居中调度，事权轻，临敌禀令。制
府千里请战，谋泄机缓，未有能获利者。宜别置重臣
弹压，或即命瓒兼领，专其责成。”乃命瓒兼督松、茂、安、
绵、建昌军务。瓒至军，审度形势，令副总兵尧彧军松
潘，参将孙暠军威叠，为夹攻计。而乘间修河西旧路，
作浮梁，治月城，避偏桥栈道，军获安行，转饷无阻。十
四年六月攻白草坝、西坡、禅定数大砦，斩获亡筭。徇
茂州、叠溪，所过降附。抵曲山三砦，攻破之，再讨平白
草坝馀寇。先后破灭五十二砦，贼魁撒哈等皆歼。他
一百五砦悉献马纳款，诸番尽平。留兵戍要害，增置
墩堡，乃班师。帝嘉其功，征拜户部左侍郎。辞弗就，遂
归终制。十五年起左副都御史，总督漕运，兼巡抚江
北诸府。十八年，岁大侵，疏请赈济，发银五万两。复敕
瓒移淮安仓粮分赈，而瓒已卒。瓒功名著西蜀。其后
抚蜀者如谢士元辈，虽有名，不及瓒。惟《夭坝干》之役，
或言杨辉溺爱庶长子友，欲官之，诈言生苗为乱。瓒
信而兴师，其功不无矫饰云。